**REPUBLIKA HRVATSKA**

**MINISTARSTVO POLJOPRIVREDE**

****

**PROGRAM POTPORE ZA UNAPRJEĐENJE UZGOJA OVACA I KOZA**

**ZA RAZDOBLJE OD 2021. DO 2023. GODINE**

**Zagreb, listopad 2021. godine**

# UVOD

Uzgoj ovaca i koza u Republici Hrvatskoj ima dugu tradiciju no provedba uzgojno - selekcijskog rada i stvaranje novih generacija životinja poželjnih proizvodnih osobina još uvijek nije na zadovoljavajućoj razini. Provedba uzgojno - selekcijskog rada uz poboljšanu hranidbu i uvjete držanja povećati će trošak proizvodnje, ali će povećati i proizvodne rezultate životinja na poljoprivrednim gospodarstvima, što u konačnici rezultira većim prihodima i većom dobiti u proizvodnji.

U Republici Hrvatskoj se uzgaja oko 720.000 ovaca i oko 86.000 koza od čega 48.923 uzgojno valjanih ovaca i 7.548 uzgojno valjanih koza koje sudjeluju u provedbi uzgojnih programa, što podrazumijeva plansko vođenje uzgoja, poboljšavanje određenih proizvodnih osobina, izbjegavanje uzgoja u srodstvu i pojave genetskih anomalija, odnosno stvaranje jedinki genetskog potencijala veće proizvodne učinkovitosti u proizvodnji mesa i mlijeka. Takvi uzgojni programi trebaju obuhvaćati dovoljno velik broj uzgojno valjanih jedinki.

Provedba uzgojno-selekcijskog rada u ovčarstvu i kozarstvu propisana je odobrenim uzgojnim programima kojih je nositelj priznato uzgojno udruženje, Hrvatski savez uzgajivača ovaca i koza (dalje u tekstu: HSUOK). Ugovorom o provedbi specifičnih tehničkih aktivnosti u upravljanju odobrenim uzgojnim programima za pasmine ovaca i koza u Republici Hrvatskoj definirani su odnosi Hrvatske agencije za poljoprivredu i hranu (dalje u tekstu: HAPIH) kao ovlaštene treće strane i HSUOK u području provedbe svih aktivnosti navedenih u uzgojnim programima što uključuje i vođenje matičnih knjiga.

Uzgojno valjanu populaciju ovaca i koza koje sudjeluju u provedbi uzgojnih programa čine muške i ženske rasplodne jedinke, natprosječnih poželjnih osobina koje se prate u sustavima kontrole proizvodnosti. Uzgojno valjanim stadom ovaca i koza smatra se stado rasplodnih ovaca i koza čiji vlasnici se pridržavaju svih propisanih mjera i postupaka kojima se želi postići zadani uzgojni cilj. Proizvodnjom rasplodnog podmlatka u uzgojno valjanim stadima i njihovom disperzijom u širu populaciju određene pasmine, postižu se pozitivni učinci na proizvodnost cjelokupne populacije ovaca i koza.

Sudjelovanjem u provedbi uzgojnih programa, ulaganjem dodatnog utroška vremena i rada, uzgajivači izravno utječu na uspješnost njegove provedbe, odnosno postizanje zadanih ciljeva i očuvanje populacija uzgojno valjanih populacija ovaca i koza.

Uvođenjem potpore za unaprjeđenje uzgoja ovaca i koza temeljem Programa potpore za unaprjeđenje proizvodnog potencijala u sektoru mesnog govedarstva u sustavu krava-tele, unaprjeđenje uzgoja ovaca, koza te izvornih pasmina peradi za razdoblje od 2018. do 2020. godine postignut je porast broja uzgojno valjanih ovaca i koza, što je preduvjet za kvalitetnu selekciju pri provedbi uzgojnog programa i očuvanje pasmina.

U okviru ovog Programa, potpora se dodjeljuje za unapređenje uzgoja uzgojno valjanih ženskih rasplodnih grla mesnih, mliječnih i kombiniranih pasmina ovaca i koza upisanih u pasminske matične knjige. Potpora se također dodjeljuje za sufinanciranje uzgoja uzgojno valjanih rasplodnih muških grla upisanih u pasminske matične knjige, testiranih na vlastiti rast i razvoj i pozitivno ocijenjenih.

# PRAVNA OSNOVA

Program potpore za unaprjeđenje uzgoja ovaca i koza za razdoblje od 2021. do 2023. godine (u daljnjem tekstu: Program) donosi se na temelju članka 39. Zakona o poljoprivredi („Narodne novine“, br. 118/18., 42/20. i 127/20. – Odluka Ustavnog suda Republike Hrvatske, 52/21.).

Potpora iz Programa dodjeljuje se u skladu s Uredbom Komisije (EZ) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013.) kako je izmijenjena Uredbom Komisije (EU) 2019/316 od 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL LI 51, 22.2.2019.).

# TRAJANJE PROGRAMA

Program se provodi u razdoblju od 2021. do 2023. godine, odnosno od dana donošenja Programa do 31. prosinca 2023. godine.

# CILJEVI PROGRAMA

Provedbom ovog Programa ispunit će se sljedeći ciljevi:

* + unaprjeđenje provedbe uzgojnih programa u ovčarstvu i kozarstvu Republike Hrvatske
	+ povećanje broja uzgojno valjanih ovaca i koza
	+ povećanje proizvodnosti u populacijama ovaca i koza, odnosno poboljšavanje bitnih proizvodnih svojstava – proizvodnje mlijeka i proizvodnje mesa
	+ poticanje gospodarske konkurentnosti ovčarske i kozarske proizvodnje
	+ poboljšanje statusa poljoprivrednika u vrijednosnom lancu.

# POKAZATELJI REZULTATA

Provedbom ovog Programa kroz trogodišnje razdoblje očekuje se povećanje broja grla koja sudjeluju u provedbi uzgojno selekcijskog rada. Ciljana vrijednost broja uzgojno valjanih ovaca i koza je 60.000 grla u 2023. godini.

# KORISNICI

# Korisnici Programa su poljoprivrednici u smislu članka 3. stavka 1. točke a. Zakona o poljoprivredi („Narodne novine“, br. 118/18., 42/20. i 127/20. – Odluka Ustavnog suda Republike Hrvatske, 52/21.) upisani u Upisnik poljoprivrednika ili Upisnik obiteljskih poljoprivrednih gospodarstava koji sudjeluju u provedbi uzgojnih programa određene pasmine ovaca i/ili koza.

# PRIHVATLJIVA GRLA

Za potporu su prihvatljiva ženska grla mesnih i/ili kombiniranih pasmina ovaca (creska ovca, dubrovačka ovca - ruda, lička pramenka, dalmatinska pramenka, travnička pramenka, rapska ovca, cigaja, merinolandschaf, suffolk, romanovska ovca, solčavsko-jezerska ovca, ile de france i krčka ovca) i koza (burska koza, istarska koza, hrvatska bijela koza i hrvatska šarena koza) koja:

* sudjeluju u provedbi uzgojnog programa određene pasmine, a što se dokazuje na način da su grla upisana u pasminske matične knjige
* su starija od 12 mjeseci na dan 30. rujna godine u kojoj se podnosi zahtjev za potporom ili imaju evidentirano janjenje/jarenje do 30. rujna godine u kojoj se podnosi zahtjev za potporom
* su nazočna na poljoprivrednom gospodarstvu korisnika na dan 01. listopada u godini
podnošenja zahtjeva za potporu

Na gospodarstvu, u razdoblju od 1. listopada prethodne godine do 30. rujna tekuće godine, odnosno godine u kojoj se podnosi zahtjev za potporom treba biti evidentirano prosječno najmanje 0,8 janjenja odnosno jarenja po jednom prihvatljivom grlu.

Za potporu su prihvatljiva ženska grla mliječnih i/ili kombiniranih pasmina ovaca (paška ovca, istarska ovca, istočnofrizijska ovca, lacaune) i koza (alpina i sanska koza) koja:

* sudjeluju u provedbi uzgojnog programa određene pasmine, a što se dokazuje na način da su grla upisana u pasminske matične knjige
* su starija od 12 mjeseci na dan 30. rujna godine u kojoj se podnosi zahtjev za potporom ili imaju evidentirano janjenje/jarenje do 30. rujna godine u kojoj se podnosi zahtjev za potporom
* su nazočna na poljoprivrednom gospodarstvu korisnika na dan 01. listopada u godini
podnošenja zahtjeva za potporu

Na gospodarstvu, u razdoblju od 1. listopada prethodne godine do 30. rujna tekuće godine, odnosno godine u kojoj se podnosi zahtjev za potporom treba biti evidentirano prosječno najmanje 0,8 janjenja odnosno jarenja po jednom prihvatljivom grlu.

Od ukupnog broja prihvatljivih grla mliječnih i kombiniranih pasmina ovaca i koza, na dan 30. rujna godine u kojoj se podnosi zahtjev za potporom, mora biti najmanje 70% grla koja sudjeluju u kontroli mliječnosti koju provodi HAPIH.

Za potporu su prihvatljiva muška grla, odnosno uzgojno valjani ovnovi i jarčevi:

* testirani i pozitivno ocijenjeni na vlastiti rast i razvoj
* sudjeluju u provedbi uzgojnog programa određene pasmine, a što se dokazuje na način da su grla upisana u pasminske matične knjige
* su nazočna na poljoprivrednom gospodarstvu korisnika na dan 01. listopada u godini
podnošenja zahtjeva za potporu

Jedinični iznos potpore po grlu utvrđuje se na temelju ukupnog broja prihvatljivih grla za potporu i visine sredstava predviđenih Programom. Jedinični iznos potpore ne može biti veći od 130,00 kn po prihvatljivom grlu uzgojno valjanih ovaca ili koza.

# PRORAČUN ZA PROVEDBU PROGRAMA

Za provedbu Programa osigurana su financijska sredstva u Državnom proračunu Republike Hrvatske za 2021. godinu i projekcijama za 2022. i 2023. u iznosu od 2.500.000,00 kuna godišnje, na stavci T819073 " Nacionalni program potpore ovčarstvu i kozarstvu (de minimis)", odnosno 7.500.000,00 kuna u trogodišnjem razdoblju provedbe Programa.

# PROVEDBA PROGRAMA

Provedba Programa propisat će se Pravilnikom, a provoditi će ga Agencija za plaćanja u poljoprivredi, ribarstvu i ruralnom razvoju. Pravilnikom će se propisati uvjeti prihvatljivosti, razdoblje i način podnošenja zahtjeva za potporu, administrativna kontrola, isplata i povrat sredstava.